ПРЕДЛОГ

 На основу члана 32. Закона о локалној самоуправи („Службени гласник РС“, број 129/2007 и 47/2018), члана 4. Закона о комуналним делатностима („Службени гласник РС“, број 88/2011, 104/2016 и 95/2018) и члана 40. Стутута општине Гаџин Хан („Службени лист града Ниша “, број 10/2019 и 101/2019),

 Скупштина општине Гаџин Хан на седници одржаној дана .маја 2023.године донела је

ОДЛУКА О ДОПУНИ ОДЛУКЕ О КОМУНАЛНИМ ДЕЛАТНОСТИМА

 У Одлуци о комуналној делатности („Службени лист града Ниша“, број 22/2015, 58/2019 , 82/2019 и 23/2021) у члану 24. додаје се:

**Члан 1.**

* Став 2 који гласи:

„ Сакупљање атмосферских и отпадних вода од корисника, њихово одвођење, пречишћавање и испуштање врши се системом канализације.“

* Става 3 који гласи:

„Корисници у смислу ове Одлуке су физичка лица, правна лица и предузетници, на територији општине Гаџин Хан чији су објекти прикључени на канализацију. Корисници услуга прикључују своје кућне инсталације на јавну канализациону мрежу.“

* Став 4 који гласи:

„Канализација се дели на: јавну канализацију и кућну канализацију. Јавну канализацију чине: канали за одвођење отпадних вода, силазна контролна окна – шахтови, прикључни водови на јавну канализацију, припадајући објекти, уређаји и инсталације. Кућну канализацију чине: објекти, уређаји и водови који прикупљају воду до првог ревизионог шахта.

**Члан 2.**

У члану 25. додаје се:

* Став 4 који гласи:

„Јавна канлизација се гради према инвестиционо – техничкој документацији за коју је издато решење о издавању грађевинске дозволе од стране надлежног органа Општинске управе. Инвеститор је дужан да изграђену јавну канализацију преда на коришћење, управљање и одржавање надлежном предузећу.“

* Став 5 који гласи:

„Власници – корисници објеката, обавезни су да исте прикључе на јавну канализацију у року од једне године од дана ступања на снагу ове Одлуке, тамо где постоји јавна канализација, а тамо где се гради нова канализација, најкасније у року од једне године, од завршетка изградње канализације. Објекти који се граде на локацији где постоји јавна канализација, прикључују се у току изградње, а најкасније до почетка коришћења.“

* Став 6 који гласи:

„На јавну канализацију могу се прикључити објекти физичких и правних лица на основу важећих законских прописа.“

* Став 7 који гласи:

„Сваки објекат који се спаја са јавном канализацијом мора имати засебан прикључак, непосредно на јавну канализацију. Изузетно када је то из техничких и других разлога оправдано и могуће, надлежно предузеће може одобрити да се више објеката прикључи на једно прикључно окно.“

* Став 8 који гласи:

„Кућним прикључком сматра се канализациона цев (спој са јавном канализацијом за отпадне воде) од првог контролног односно ревизионог окна у објекту, односно од регулационе линије ако контролно односно ревизионо окно није изграђено, до јавне канализације.“

**Члан 3.**

Додаје се нови члан 26а који гласи:

„Физичка лица, правна лица и предузетници код којих не постоји могућност одвођења својих отпадних вода преко јавне канализације, дужни су да за сакупљање својих отпадних вода израде прописну водонепропустиву септичку јаму.

Септичке јаме и пољски WC-и, могу се градити само на основу решења о издавању одобрења за извођење радова издате од стране надлежног органа Општинске управе и у њих се упуштају отпадне воде и фекалије. Септичке јаме морају се изграђивати тако да буду водонепропусне, односно изграђене од армираног бетона, са бетонском плочом и отвором за исцрпавање, а у складу са посебним законом.

Удаљеност септичких јама мора бити најмање 20 метара од суседних објеката односно 30 метара од водног објеката, изузетно ако је то немогуће због величине парцеле на којој се налазе, ове удаљености се могу кориговати за половину.

Изграђена септичка јама мора се редовно одржавати и чистити у току употребе. Вршилац услуга дужан је да се одазове позиву корисника услуга за чишћење септичке јаме у року од 48 часова.

Субјекти из претходног става овог члана дужни су лично или преко изабраног предузећа предузети мере ради благовременог чишћења септичких јама.

* случају да власници односно корисници објеката поступају супротно овој Одлуци и након предузетих мера од стране комуналног инспектора, комунални инспектор налаже чишћење септичких јама преко надлежног предузећа о трошку власника односно корисника.“

**Члан 4.**

Додаје се нови члан 28а који гласи:

„Услове за прикључење објеката на јавну канализацију утврђује надлежно предузеће.

Прикључење објекта на јавну канализацију врши се на основу захтева корисника уз испуњење услова одређених од стране надлежног предузећа.

Забрањено је прикључивање објекта на јавну канализацију без одобрења или супротно одобрењу издатом од стране надлежног предузећа.

Одобрење за прикључење је управни акт који се издаје у облику решења.

Прикључке изведене без одобрења или противно одобрењу издатом од стране надлежног предузећа, исто ће затворити и ставити ван употребе по решењу комуналне инспекције.

Радове на изради прикључка на јавну канализацију изводи надлежно предузеће. Власници или корисници објеката могу сами да изводе одређене радове на прикључењу на јавну канализацију уз надзор и упутство надлежног предузећа. Прикључење на јавну канализацију врши искључиво надлежно предузеће.

Надлежно предузеће даје техничка упутства и врши надзор над извођењем радова од стране власника или корисника објекта и одређује врсту материјала за израду прикључка.“

**Члан 5.**

У члану 29. додаје се:

* Став 2 који гласи:

„У јавну канализацију не могу се упуштати отпадне воде које у себи садрже штетне материје по здравље особа које одржавају систем јавне канализације и по објекте канализације: проузроковаче заразних и паразитских болести или материјале заражене таквим клицама, тела угинулих животиња као и радиоактивне отпадне материје, материје које су запаљиве или експлозивне као што су бензин, етар, бензол, карбид, и други запаљиви органски растварачи, материје које могу спречити труљење и пречишћавање отпадних вода, како у смислу самопречишћавања тако и у погледу пречишћавања на уређајима за пречишћавање, смеће, пепео, кости, стакло, гипс, цемент, песак, шљунак, крпе, длаке, пластичне предмете, боје и лакови, лед, снег, и друге предмете који могу изазавати зачепљење или оштећење канализационих цеви, опреме и свих уређаја система јавне канализације.“

**Члан 6.**

Додаје се нови члан 30а који гласи:

„Надлежно предузеће је дужно да: евидентира кориснике услуга одвођења отпадних вода, одржава објекте, постројења, уређује мрежу јавне канализације, одржава и контролише исправност уређаја за мерење количине испуштене воде уколико их има, контролише састав испуштених вода и по потреби предузима одговарајуће мере, контролише стање и исправност кућних инсталација и прикључака у случају квара на јавној канализацији да одмах, путем средстава јавног информисања или на неки други погодан начин, о томе извести кориснике и комуналну инспекцију, а квар отклони у што краћем року.“

**Члан 7.**

Додаје се нови члан 30б који гласи:

„Корисник јавне канализације дужан је да: одржава у исправном стању кућну и канализацију за посебне намене, уређај за претходно пречишћавање отпадних вода и септичку јаму, наменски користи кућну и канализацију за посебне намене, плаћа накнаду за извршену услугу на захтев предузећа одмах, а најкасније у року од 7 дана о сопственом трошку отклони квар на кућним инсталацијама за посебну намену, сноси трошкове отклањања узрока зачепљења, оштећења и кварова, као и штету на јавној канализацији коју проузрокује непрописним или ненаменском употребом кућне или канализације за посебну намену, испразни, очисти, дезинфикује и по могућности затрпа септичку јаму или упојни бунар након прикључења објекта на јавну канализацију овлашћеном раднику надлежног предузећа обезбеди несметан приступ ради узимања узорка и узорка отпадних вода, овлашћеном раднику надлежног предузећа у свако доба дозволи приступ свим елементима канализације за посебне намене односно кућне канализације, ради контроле квалитета отпадних вода и квалитета одржавања истих као и контроле да ли је атмосферска канализација прикључена на одвод фекалне канализације и сноси трошкове отклањања одређених неправилности уколико се иста пронађу.

Кориснику није дозвољено да: да се самовољно прикључи на јавну канализацију, јавну канализацију отпадних вода користи за одвођење штетних и експлозивних материја.“

**Члан 8.**

Додаје се нови члан 32а који гласи:

„ Како између вршиоца и корисника комуналних услуга није закључен појединачни уговор сматра се да је уговорени однос о пружању комуналне услуге настао започињањем коришћења комуналне услуге, односно почетком пружања комуналне услуге.

Обрачун и наплату накнаде за испуштање отпадних вода обавља предузеће које је надлежно за вршење тих услуга.

Обавезе корисника комуналне услуге, укључујући и плаћање цене комуналне услуге, настају започињањем коришћења комуналне услуге, односно почетком пружања услуге и када се она користи супротно прописима којима се уређује ова област. „

 Ова Одлука о допуни Одлуке о комуналним делатностима ступа на снагу осмог дана од дана објављивања у „Службеном листу Града Ниша“.

Број:

У Гаџином Хану, дана \_\_.маја 2023.године.

СКУПШТИНА ОПШТИНЕ ГАЏИН ХАН

 ПРЕДСЕДНИК

.